b'\n_START_ARTICLE_\nFotografski kutak\n_START_SECTION_\nPhoto Quick Tour\n_START_PARAGRAPH_\nU cilju promicanja svijesti o po\xc5\xa1tivanju zakonskih odredbi i tra\xc5\xbeenju dozvola za snimanje na lokacijama na kojima je to potrebno udruga organizira Photo Quick Tour snimanja na zanimljivim lokacijama za koje je potrebno imati dozvole. Na taj na\xc4\x8din omogu\xc4\x87avamo fotografima snimanje na zanimljivim i svima nedostupnim lokacijama, a sve potrebne dozvole osigurava udruga Fotogafski kutak. Neke od zanimljivih lokacija na kojima se snimalo do sada su prostorije nekada\xc5\xa1nje tvornice T\xc5\xbdV Gredelj, Ornitolo\xc5\xa1ka postaja Savica, Park prirode Maksimir i druge zanimljive lokacije.\n_START_SECTION_\nFotografski kutak u \xc4\x8detvrtak\n_START_PARAGRAPH_\nFotografski kutak u \xc4\x8detvrtak (FKU\xc4\x8c) su zanimljive i uvijek rado pra\xc4\x87ene rasprave izme\xc4\x91u poznatih doma\xc4\x87ih i stranih fotografa. U Fotografskom kutku u \xc4\x8detvrtak sudjelovali su brojni proslavljeni te doma i u svijetu nagra\xc4\x91ivani fotografi poput Antuna Cerove\xc4\x8dkog, Julia Frangena, Kristijana Tabeta, Maria Kocipera, Marka Vrdoljaka, Martine Hohnjec, Maxa Juhasza, Paula Prescotta, Roberta Pavi\xc4\x87a, Romana Avdagi\xc4\x87a, Sanja Redcrow, Vedrana Toli\xc4\x87a, Zlatka Ivan\xc4\x8doka, \xc5\xbdeljka Koprol\xc4\x8deca i drugih.\xc2\xa0\n_START_SECTION_\nFotografske radionice\n_START_PARAGRAPH_\n\xc4\x8clanovi i simpatizeri udruge Fotografski kutak redovito organiziraju brojne fotografske radionice kako bi pribli\xc5\xbeili fotografiju kao umjetnost \xc5\xa1iroj publici. Radionicama se nastoji pokazati polaznicima da fotografija nije samo medij komunikacije za \xc4\x8dije stvaranje je dovoljno stiskati gumb na kameri dok se ne pojavi jedna dobra fotografija ve\xc4\x87 da se umjetni\xc4\x8dkim promi\xc5\xa1ljanjem i tehni\xc4\x8dkim znanjem mo\xc5\xbee stvoriti umjetni\xc4\x8dko djelo.'